देखने लायक है अनुपम खेर-विद्युत जामवाल की एक्टिंग, सस्पेंस और थ्रिल से भरपूर है फिल्म
Bollywood Actor Vidyut Jammwal IB 71 Latest Review. भारत-पाकिस्तान के बीच 1971 में हुई जंग के दौर में फिल्म की सेटिंग है। फिल्म की कहानी दिल्ली, शिमला, कश्मीर, पाकिस्तान और प्रेजेंट डे बांगाल्देश में बसी हुई है।
कास्ट : विद्युत जामवाल, अनुपम खेर, विशाल जेठवा, दलीप ताहिल, निहारिका रायजादा, डैनी सूरा, सुव्रत जोशी
डायरेक्टर : संकल्प रेड्डी, ली विटेकर
फिल्म IB71 12 मई को बिग स्क्रीन पर रिलीज हो चुकी है। ये फिल्म स्पाई-एक्शन थ्रिलर है। इस फिल्म के साथ विद्युत जामवाल ने प्रोड्यूसर के तौर पर डेब्यू किया है। फिल्म का प्लॉट 1971 में हुए भारत-पाकिस्तान के वॉर के बीच चल रहे कॉवेटेड मिशन से जुड़ा हुआ है। फिल्म देश के खुफिया जासूसों की दिलेरी और जांबाजी पर बेस्ड है। नेशनल अवॉर्ड विनर संकल्प रेड्डी फिल्म के डायरेक्टर हैं। मेकर्स के मुताबिक फिल्म सच्ची घटनाओं पर आधारित है।
एक नजर फिल्म रिव्यू पर..
कैसी है फिल्म की कहानी ? 
भारत-पाकिस्तान के बीच 1971 में हुई जंग के दौर में फिल्म की सेटिंग है। फिल्म की कहानी दिल्ली, शिमला, कश्मीर, पाकिस्तान और प्रेजेंट डे बांग्लादेश में बसी हुई है।
इस युद्ध के बाद ही बांग्लादेश को आजादी मिली। फिल्म में दिखाया गया है कि भारतीय सुरक्षा अधिकारियों को इस बात की जरा भी भनक नहीं है कि पश्चिमी पाकिस्तान भारत से बदला देने के लिए अटैक प्लान कर रहा है। जब तक भारत को पाकिस्तान की साजिश का अंदाजा लगता है तब तक काफी देर हो चुकी होती है। इसके बावजूद भारत के खुफिया विभाग - IB के ऑफिसर अपनी जान जोखिम में डालकर ऐसी जानकारी हासिल कर लेते हैं जिससे जंग का रुख बदल जाता है।
कैसी है कलाकारों की एक्टिंग ? 
फिल्म में विद्युत जामवाल देव नाम के इंटेलिजेंस ऑफिसर का रोल कर रहे हैं। अनुपम खेर एनएस अवस्थी के रोल में टीम के लीडर हैं। इन्हें पता चलता है कि ईस्ट पाकिस्तान के ISI चीफ अफसल आगा और सेना प्रमुख अब्दुल हामिद खान भारत के खिलाफ कोई अटैक की प्लानिंग कर रहे हैं और अगर इन्हें नहीं रोका गया तो भारत को खासा नुकसान हो सकता है। दरअसल, इस साजिश के तहत पाकिस्तान आजाद कश्मीर की डिमांड कर रहे नौजवानों का भी इस्तेमाल कर रहा है।
इन लोगों का मकसद है भारतीय जेल में कैद अपने संगठन के लोगों की रिहाई के बदले एयरप्लेन हाईजैक करने की तैयारी कर रहे हैं। लेकिन, इसके उलट देव किसी तरह इन लोगों की मदद से ही 30 लोगों की टीम को लेकर पाकिस्तान पहुंच जाते हैं। वहां देव खुफिया जानकारी हासिल करते हैं और जंग का रुख बदल देते हैं।
फिल्म की राइटिंग में कमी होने के बावजूद ये फिल्म देखने लायक है। विद्युत जामवाल और उनकी टीम की नियत में साफतौर पर ईमानदारी झलकती है। विशाल जेठवा ने कासिम कुरैशी का रोल बखूबी निभाया है। विद्युत जामवाल और अनुपम खेर ने भी अच्छी एक्टिंग की है। ISI चीफ अफजल आगा के रोल कर रहे अश्व्थ भट्ट और पाकिस्तानी आर्मी के मेजर दिवाकर ध्यानी ने भी बढ़िया एक्टिंग की है।
इंटरवल के बाद फिल्म का प्लॉट तब तेजी पकड़ता है जब एक-साथ 30 इंटेलिजेंस ऑफिसर पाकिस्तानी आर्मी और ISI चीफ की आंखों में धूल झोंककर पाकिस्तान पहुंच जाते हैं। यहां हिम्मती और काबीर ऑफिसर देव के एक्शन के साथ दिमागी खेल भी देखने को मिलता है। इस बीच हिंदुस्तान और पाकिस्तान के अफेयर के बीच इंटरनेशनल मीडिया का रवैया भी दिखाया गया है।
कैसी बनी है फिल्म ? 
फिल्म की एडिटिंग जरूरत से ज्यादा टाइट है। इस वजह से कहानी तेजी से आगे बढ़ रही है, लेकिन इसके बाद भी ऐसा लगता है कि कुछ सींस रिपीट हुए हैं - जैसे कासिम के पीछे पड़े भारतीय जासूस। वहीं, पाकिस्तानी आर्मी चीफ का रोल कर रहे हॉबी धालीवाल फिल्म में अपनी छाप नहीं छोड़ पाए हैं। साथ ही, सस्पेंस और थ्रिल से भरी इस फिल्म के स्क्रीनप्ले पर और मेहनत की जानी चाहिए थी।
फिल्म में क्लोज शॉट और वाइड एंगल शॉट का भी सही इस्तेमाल हुआ है।